Landsretten afgør senere i dag, hvorvidt frisører kønsdiskriminerer, når de kræver en højere pris for dameklip end herreklip. En dom som kan koste mændenes pengepung dyrt, mener formand for Dansk Organisation for selvstændige Frisører og Kosmetikere (DOFK), Connie Mikkelsen.

- De priser, der er sat i dag, er sat på baggrund af tidsforbrug, så hvis vi skal til at sætte en herrepris som en damepris, og dameprisen er jo allerede kalkuleret med tidsforbrug, så vil det jo bare være herreprisen, der skal sættes op til det samme. Og det bliver unægtelig dyrt for en herrekunde. Også for dyrt, lyder det fra Connie Mikkelsen.

I dag er der ofte stor forskel på, hvor mange penge det koster at blive klippet som mand og kvinde, og det er der god grund til, ifølge frisør-formanden.

Der er nemlig forskel på mænd og kvinder, og på den behandling, de kræver. Og ofte tager det længere tid at klippe en kvinde, så det er i orden, at dameklip er dyrere, mener hun.

Kvinde fik erstatning

Dommen i Landsretten falder efter en sag i Ligebehandlingsnævnet tilbage i december 2012, hvor en korthåret kvinde fik en erstatning på 2.500 kroner af frisørkæden Stender, fordi hun ikke ville betale mere for klipningen end mænd, der skulle have samme frisure.

Stender valgte efterfølgende at sagsøge Ligebehandlingsnævnet, og da sagen er af pricipiel betydning, er Frisørernes forening (DOFK) gået med som tredje part i sagen om at sagsøge nævnet.